It-Tieni Parti: Kap sa (Fi tmiem l-Eżilju, - QK) Ktieb il-Faraġ "Farrġu, farrġu l-poplu tiegħi," jgħid Alla tagħkom. Kellmu lil qalb Ġerusalemm u għidulha li ntemm il-jasar tagħha , tħallset ħżunitha, ħadet mingħand il-Mulej darbtejn għal dnubietha kollha. Leħen jgħajjat: "Ħejju t-triq għall-Mulej fid-deżert, wittu għal Alla tagħna mogħdija fix-xagħri. Jintradam kull wied, u jitniżżlu l-muntanji u l-għoljiet; kull art imħabbta titwitta kull art imħarbta ssir maqgħad. U tfiġġ il-glorja tal-Mulej, u l-bnedmin jarawha lkoll f'daqqa, għax fomm il-Mulej tkellem." U leħen qal: "Għajjat." U jien weġibt: 'X'ngħajjat?" Għid: "Kull bniedem ħaxix, u sbuħitu bħal ward ir-raba'; jinxef il-ħaxix, jidbiel il-ward, meta minn fuqhom jgħaddi nifs il-Mulej. - Bħal ħaxix il-poplu - Il-ħaxix jinxef, u l-ward jidbiel, iżda l-kelma tal-Mulej tibqa' għal dejjem." Itla' fuq il-muntanja għolja, int li ġġib il-bxara t-tajba lil Sijon; għolli leħnek bil-qawwa kollha, int li tagħti l-aħbar it-tajba lil Ġerusalemm; għajjat, la tibżax. Għid lill-ibliet ta' Ġuda: "Hawn hu Alla tagħkom!" Hawn hu Sidi l-Mulej, li ġej bil-qawwa, u jaħkem bil-qawwa ta' driegħu. Hawn hu bi ħlasu miegħu, u r-rebħa tiegħu quddiemu. Bħal ragħaj li jirgħa l-merħla tiegħu; bi driegħu jiġmagħha, u l-ħrief fi ħdanu jerfagħhom; u n-nagħaġ ireddgħu bil-mod imexxihom. Il-kobor ta' Alla ta' Iżrael Min kejjel il-baħar f'qiegħ idu, jew qies bix-xiber il-wisa' tas-sema? Min ġabar it-trab tal-art ġo kejla, jew wiżen bi stasija l-muntanji, u b'miżien l-għoljiet? Min mexxa l-ispirtu tal-Mulej, x'kunsillier kellu biex jgħallmu? Lil min talab parir biex jiftaħlu għajnejh; jew min għallmu jġib ruħu bil-ġustizzja, biex jagħtih id-dawl u l-għerf, u jqabbdu t-triq tal-għaqal? Ara, il-ġnus bħal qatra waħda minn barmil ilma, bħal għabra trab f'miżien, hekk qishom! Ara, ix-xtut ma jiżnux aktar minn traba. Is-siġar tal-Libanu mhumiex biżżejjed biex bihom tqabbad in-nar; anqas il-bhejjem tiegħu mhuma biżżejjed biex toffri lil Alla sagrifiċċju tal-ħruq. Il-ġnus kollha qishom xejn quddiemu : huma għalih ħwejjeġ fiergħa u battala. Ma' min se jxebbhu lil Alla, u liema xbieha se tqabblu miegħu? L-idolu jdewbu bin is-sengħa, u jindurah ħaddiem id-deheb, u jsensillu ħjut tal-fidda. Xi ħadd fqajjar li ma għandux x'joffri, jagħżel xi għuda li ma ssewwisx, ifittex xi ħaddiem jinqala', biex jagħmillu xbieha ma titħarrikx. Ma tafux? Ma smajtux jaqaw? Ma tħabbrilkomx sa mill-bidu? Ma fhimtux? Min waqqaf l-art? Hu jgħammar 'il fuq minn ħnejjet l-art, u min jgħammar fiha qishom ġradijiet. Hu jħoll is-smewwiet bħal xoqqa, u jifrixhom bħal għarix biex tgħammar fih. Hu jġib fix-xejn is-setgħanin, u l-mexxejja tad-dinja jagħmilhom xejn. Bilkemm jitħawlu, bilkemm jinżergħu, bilkemm jinbtu u jxenxlu l-għeruq, li ma jonfoħx fuqhom u jinxfu, li r-riefnu ma jġorrhomx bħall-karfa. "Ma' min ixxebbhuni jew tqabbluni?" jistaqsi l-Qaddis. Erfgħu għajnejkom 'il fuq u araw: min ħalaqhom dawn il-ħlejjaq kollha? Imexxi u jgħodd l-eżerċti tiegħu, u jsejħilhom b'isimhom wieħed wieħed. Bis-saħħa ta' qawwietu, bil-qawwa ta' setegħtu, ħadd minnhom ma jonqos. Għaliex titkellem Ġakobb, u int, Iżrael, tgħid: "Triqti moħbija mill-Mulej, u mwarrab il-jedd tiegħi minn Alla?" Jaqaw ma tafx, lanqas ma smajt: "Il-Mulej hu Alla ta' dejjem, il-ħallieq ta' truf l-art?" Ma jegħja qatt, u ma jinkeddx, l-għerf tiegħu ma ssibx tarfu. Hu li jagħti l-qawwa lill-għajjien, u jkattar il-qawwa lil min hu bla saħħa. Jintelqu ż-żgħażagħ u jegħjew, fl-aħjar tagħhom jogħtru l-irġiel. Imma dawk li jittamaw fil-Mulej jieħdu saħħithom, itellgħu l-ġwienaħ bħall-ajkli, jiġru bla ma jegħjew, jimxu bla ma jintelqu.